C 211/28

Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2020/C 211/13)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Aceite de Ibiza” / ”Oli d’Eivissa”

EU-nro: PGI-ES-02459 – 27.5.2019

SAN () SMM (X)

1. Nimi/nimet

”Aceite de Ibiza” / ”Oli d’Eivissa”

2. Jäsenvaltio tai Kolmas Maa

Espanja

3. Maataloustuotteen tai elintarvikkeen kuvaus

3.1 Tuotetyyppi

Luokka 1.5. Rasvat (voi, margariini, öljyt jne.)

3.2 Kuvaus 1 kohdassa nimetystä tuotteesta

Ekstra-neitsytoliiviöljy, joka on saatu oliivipuun (Olea europaea L.) hedelmistä ainoastaan mekaanisin menetelmin. Tuote on vihreän hedelmäinen öljy, joka on voimakkuudeltaan keskivoimakas tai voimakas. Kitalaella tuotteen karvaus ja pistävyys ovat miedosta keskivoimakkaaseen.

”Aceite de Ibiza” / ”Oli d’Eivissa” valmistetaan Arbequina-, Picual- ja Koroneiki-oliivilajikkeista, joita käytetään joko yhdessä tai kutakin yksistään ja joiden osuus on yhteensä vähintään 90 prosenttia. Loput 10 prosenttia voi olla peräisin muista kaupallisten lajikkeiden luetteloon sisältyvistä lajikkeista.

Fysikaalis-kemialliset ominaisuudet:

— Happopitoisuus (öljyhappona ilmaistuna): enintään 0,5 prosenttia

— Peroksidiluku: ≤ 12 mekv O2/kg

— K 232 ≤ 2,00

— K 270 ≤ 0,16

— Polyfenolit ≥ 200 mg/kg oliiviöljyä

Aistinvaraiset ominaisuudet:

Mediaanien vaihteluväli Vähintään Enintään Vihreä hedelmäisyys ≥ 3 ≤ 7 Karvas ≥ 1,5 ≤ 4 Pistävä ≥ 2 ≤ 5 Tasapaino Karvauden ja pistävyyden mediaanit ovat enintään 2 yksikköä korkeampia kuin hedelmäisyyden mediaani

3.3 Rehu (vain eläinperäiset tuotteet) ja raaka-aineet (vain jalostetut tuotteet)

–

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Aceite de Ibiza- / Oli d’Eivissa -öljyn kaikkien tuotantovaiheiden oliivien viljelystä jalostukseen on tapahduttava Ibizan saarella (Eivissa).

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

”Aceite de Ibiza” / ”Oli d’Eivissa” on myytävä tummissa lasipulloissa taikka pinnoitetusta metallista tai muusta öljyä valolta suojaavasta materiaalista valmistetuissa astioissa. Astioiden tilavuus saa olla enintään 5 litraa.

Tuotantoalueella tapahtuva pakkaaminen on välttämätöntä Aceite de Ibiza- / Oli d’Eivissa -öljyn ominaisuuksien säilyttämiseksi. Tuote on pakattava samassa laitoksessa, jossa se valmistetaan.

Ibiza on saari, jolla aurinko paistaa runsaasti, lämpötilat ovat suhteellisen korkeita ja ilmankosteus on suuri. Nämä kolme tekijää voisivat vaikuttaa kielteisesti oliiviöljyn laatuun. Näissä olosuhteissa ja tuottajien kokemuksen perusteella ”Aceite de Ibiza” / ”Oli d’Eivissa” on perinteisesti pakattu samassa laitoksessa, jossa se valmistetaan, eikä öljyä siirretä irtolastina muihin laitoksiin.

Tuottajat tietävät, että Aceite de Ibiza- / Oli d’Eivissa -öljyn käsittely- ja pakkaustapa on ratkaisevan tärkeä lopputuotteen laadun takaamisen kannalta. Jollei rajoituksia ole tai jos öljyä ei käsitellä ja pakata asianmukaisesti, lopputuotteen aromaattinen laatu heikkenee kiistattomasti sekä laadullisesti että määrällisesti.

On myös syytä muistaa, että Ibiza on etäällä Manner-Euroopasta sijaitseva saari, joten tuotteen kuljettaminen tarkoittaisi pitkää merimatkaa. Aceite de Ibiza- / Oli d’Eivissa -öljyn kuljettaminen säiliöaluksissa edellyttäisi öljyn siirtämistä aluksen säiliöön ja lisäisi ilman kanssa kosketuksiin joutumista, mikä lisäisi ominaisuuksien, etenkin aromin ja maun, muuttumisen riskiä. Tämän vuoksi Aceite de Ibiza- / Oli d’Eivissa -öljyn kuljettaminen irtolastina ei ole sallittua.

Jakaminen tilavuudeltaan pienempiin annoksiin ja uudelleenpakkaaminen eivät ole sallittuja.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Suojatun maantieteellisen merkinnän ”Aceite de Ibiza” / ”Oli d’Eivissa” on oltava näkyvästi esillä etiketin keskeisessä visuaalisessa kentässä erillään muista tiedoista. Sanojen on oltava kirjainkooltaan keskeisen visuaalisen kentän suurimmat, eikä niiden yhteydessä saa olla muita sanoja. Etiketissä on oltava sanat ”Indicación Geográfica Protegida” (Suojattu maantieteellinen merkintä) nimen ”Aceite de Ibiza” / ”Oli d’Eivissa” vieressä.

Merkintöjen on sisällettävä myös öljyn valmistusvuosi ja juokseva aakkosnumeerinen koodi tuotteen jäljitettävyyden valvonnan helpottamiseksi.

Laatua määrittävien ilmaisujen lisääminen suojattuun maantieteelliseen merkintään ”Aceite de Ibiza” / ”Oli d’Eivissa” on kiellettyä. Valinnaisten ilmaisujen on oltava tosia ja todennettavissa. Oliivilajikkeet saa mainita vain tapauksissa, joissa 100 prosenttia oliiveista on ilmoitettua lajiketta tai ilmoitettuja lajikkeita.

Tilat tai viljelmät saa mainita vain, jos öljy on valmistettu pelkästään niiden oliivilehdoista korjatuista oliiveista.

Valinnaisten ilmaisujen esittämiseen etiketissä käytettyjen merkkien koko (korkeus ja leveys) saa olla enintään puolet suojatun maantieteellisen merkinnän nimen esittämiseen käytettyjen merkkien koosta.

4. Maantieteellisen alueen tarkka rajaus

Maantieteellinen alue on Baleaarien itsehallintoalueeseen kuuluva Ibizan saari.

Ibizan saari, jonka koordinaatit ovat 38° 58′ 48″ pohjoista leveyttä ja 1° 25′ 48″ itäistä pituutta, sijaitsee Välimeressä Cap de la Naun (Alicante) ja Mallorcan välissä.

5. Yhteys maantieteelliseen alueeseen

Yhteys ympäristöön perustuu suureen polyfenolipitoisuuteen, selvään karvauteen ja pistävyyteen sekä tuotteen maineeseen.

Kalkkipitoiset maat ja runsas auringonpaiste (yli 2 700 auringonpaistetuntia/vuosi) takaavat suuren aromaattisten aineiden pitoisuuden. Oliivilehdot sijaitsevat matalilla alueilla, eräät merenpinnan tasolla, mikä lisää polyfenolipitoisuutta.

Ibizan Välimeren ilmasto runsaine auringonpaisteineen tarjoaa oikeat olosuhteet oliivinviljelylle, erityisesti fotosynteesille ja biomassan kertymiselle kasvin elimiin. Kevään leudot lämpötilat (keskimäärin 19 °C) ja runsas auringonpaiste edistävät kukintaa ja pölyttymistä. Kesän korkeat lämpötilat (keskimäärin 26 °C) ja auringonpaiste nopeuttavat oliivien kypsymistä, joten sadonkorjuu alkaa syyskuussa. Ibiza kuuluukin Euroopan alueisiin, joilla oliivien korjuu aloitetaan kaikkein aikaisimmin. Pakkasta ei ole, mikä suosii ensiluokkaisten oliivien tuotantoa. Niistä saadaan tasalaatuisia virheettömiä öljyjä, joiden polyfenolipitoisuus on suuri.

Kuumat, aurinkoiset ja vähäsateiset (keskimääräinen sademäärä 34 mm) kesät aiheuttavat oliivipuille vesistressiä, mikä lisää polyfenolipitoisuutta (keskimäärin 292 mg/kg) ja voimistaa karvautta ja pistävyyttä. Aceite de Ibiza- / Oli d’Eivissa -öljyllä polyfenolipitoisuus on merkittävästi suurempi kuin muilla ekstra-neitsytoliiviöljyillä, joilla se on 150–180 mg/kg.

Oliivit korjataan, kun ne ovat yhä vihreitä ja ne ovat tuskin alkaneet muuttaa väriä, minkä ansiosta Aceite de Ibiza- / Oli d’Eivissa -öljyllä on erityisominaisuuksia, erityisesti vihreän hedelmäinen aromi ja suuri polyfenolipitoisuus. Oliivien korjaaminen vihreinä merkitsee sitä, että niistä saadaan vähemmän öljyä, mutta sillä on ainutlaatuisia ominaisuuksia.

Oliivilehtojen ja puristamojen välisen etäisyyden lyhyys ja vihreiden oliivien ripeä puristaminen korjuun jälkeen alhaisessa lämpötilassa varmistavat, että valmistetun öljyn happamuus ja hydroksiperoksidipitoisuus ovat vähäisiä ja peroksidi- ja K232-luvut siten alhaisia.

Oikeilla varastointiolosuhteilla, joilla öljyä suojataan ilman kanssa kosketuksiin joutumiselta ja valolta, ja pakkaamalla tuote rajatulla tuotantoalueella varmistetaan tasalaatuiset öljyt, joiden peroksiluku on alhainen ja joiden konjugoitujen dieenien ja trieenien pitoisuus on pieni.

Oliivinviljelijöiden ja öljynpuristajien kokemus ja tietämys ovat ratkaisevan tärkeitä sen kannalta, että saadaan öljyä, jolla on Aceite de Ibiza- / Oli d’Eivissa -öljyn kemialliset ja aistinvaraiset ominaisuudet. Kokemuksensa avulla viljelijät määrittelevät istutustiheyden lohkon viljelyominaisuuksien perusteella ja päättävät viljelykäytännöistä, erityisesti leikkaamisesta ja kasvatustavasta. Jotta saadaan öljyä, jolla on Aceite de Ibiza- / Oli d’Eivissa -öljyn erityisominaisuudet, erityisesti suuri polyfenolipitoisuus sekä voimakas vihreä hedelmäisyys, karvaus ja pistävyys, oikea korjuuaika on ratkaisevan tärkeä. Tässäkin yhteydessä viljelijöiden tietämyksellä ja kokemuksella on merkitystä, kun valitaan kunkin lohkon ja toisinaan kunkin puun oliiveille juuri oikea korjuuaika.

Sen varmistaminen, että oliivien erityisominaisuudet säilyvät Aceite de Ibiza- / Oli d’Eivissa -öljyssä, on puristajamestarien tehtävä. He määrittävät kokemuksensa avulla ja oliivien ominaisuuksia tarkkailemalla kunkin erän puristusajan ja -lämpötilan.

Historialliset asiakirjat vahvistavat Aceite de Ibiza- / Oli d’Eivissa -öljyn erinomaisen maineen. Teoksessa Descripciones de las Islas Pithiusas y Baleares (1797) José Vargas kirjoitti, että Ibizalla sato on nyt öljyä, joka on Espanjan parhaita ja jota on niin runsaasti, että sillä olisi käytävä kauppaa. Teoksessa Reales Ordinacions de la isla y real fuerza de Iviza (1751) Aceite de Ibiza -öljyä kuvataan sanalla preciosísimo (ihastuttava) ja verrataan parhaisiin öljyihin toteamalla, että espanjalainen oliiviöljy on parasta ja sille vetää vertoja vain ibizalainen oliiviöljy.

Tämä historiallinen maine on pysynyt muuttumattomana ajan kuluessa, ja nykyisin kuluttajat, asiantuntijat, kokit ja ravintoloitsijat arvostavat Aceite de Ibiza- / Oli d’Eivissa -öljyä enemmän kuin koskaan aikaisemmin.

Yhteisön lainsäädännössä oliiviöljyn markkinoinnissa käytettävien maantieteellisten termien käytölle asetettujen rajoitusten vuoksi tuottajien on vaikea käyttää nimiä ”Aceite de Ibiza” ja ”Oli d’Eivissa”, koska vaarana ovat taloudelliset seuraamukset. Tästä huolimatta nämä ilmaisut ja Ibizan kartta ovat edelleen esiintyneet etiketeissä, kaupallisissa asiakirjoissa, testiraporteissa ja verkkosivustoilla.

Aceite de Ibiza -öljyn maineesta on syytä panna merkille, että tunnetut kokit, kuten Jean-Louis Neichel ja María José San Román (2018), ovat tunnustaneet Aceite de Ibiza -öljyn laadukkuuden. Myös useat asiantuntijat ovat kiinnittäneet huomiota öljyn laatuun ja erityisominaisuuksiin. Esimerkiksi Real Academia de Gastronomía -julkisyhteisön jäsen ja vuoden 2013 kansallisen gastronomiapalkinnon (Premio Nacional de Gastronomía) voittaja Ismael Diaz Yubero on todennut, että Aceite de Ibiza -öljyllä on oma luonteensa, joka tekee siitä erikoislaatuisen, ja että öljystä olisi saatava normaalia korkeampi hinta sen erityisominaisuuksien vuoksi.

On myös monia Oli d’Eivissa -öljyn maineen vahvistavia mainintoja. Teoksessa Conèixer i gaudir dels aliments de les Illes Balears (2002) ”Oli d’Eivissa” luetaan Baleaarien perinteisimpiin elintarvikkeisiin. Vuonna 2007 Baleaarien yliopisto sisällytti Oli d’Eivissa -öljyn selvitykseensä Baleaarien perinteisistä elintarvikkeista tyypillisenä Välimeren ruokavalion osana, ja vuonna 2018 Baleaarien hallitus lisäsi Oli d’Eivissa -öljyn Baleaarien perinneruokien luetteloon.

Ibizalla on järjestetty Ruta de l’Oli d’Eivissa (Oli d’Eivissa -öljyn reitti) ja Eivissa-Sabor -ruokatapahtuma vuodesta 2014. ”Oli d’Eivissa” esiintyy näiden tapahtumien mainosmateriaalissa resepteissä ja paikallisena erityistuotteena muiden perinteisten ibizalaisten tuotteiden ohella. Öljyyn viitataan matkaoppaissa, kuten ibizaspain.es-verkkosivustolla. Myös Mejor pa amb oli d’Eivissa -palkinto on todiste öljyn erinomaisesta mausta.

Eritelmän julkaisutiedot

(asetuksen 6 artiklan 1 kohdan toinen alakohta)

Eritelmän täydellinen teksti on saatavissa verkko-osoitteessa

http://www.caib.es/sites/qualitatagroalimentaria/es/aceite_de_ibiza/

(1) EUVL L 343, 14.12.2012, s. 1.